Асен Босев
Баба Таса на такси

chitanka.info

Ти видя ли баба Таса?

Съжалявам, че не си.

Вчера от града довтаса

баба Таса на такси.

При сина си бе на гости

и такси извика той.

— То не е за хора прости,

та недей бре сине, стой!

Големци се возят само!

— Големец и ти си днес

и не се стеснявай, мамо,

а ела, в таксито влез!

Неуверено и свито

до шофьора млад, засмян,

разположи се в таксито

баба Таса с нов сукман.

Към дома с кола запраши

и се вглежда все навън.

— Где са тук нивята наши?…

Всичко й е като сън.

Сякаш в космоса с ракета

баба Таса полетя.

А пък иска берекета

в блока да съгледа тя…

Зърна зад гора селцето

с моста, с бистрата река.

Уталожи се сърцето,

махна бабата с ръка.

Биволица се препречи,

в чудната кола се взря.

— Идвам! — баба Таса рече —

да ме видиш ли се спря?

И без малко не прегази

бързото такси прасе.

— Грух-грух, грух-грух

ух пък тази,

откъде сега се взе?

Най-подир пред бяла къща

спря зелената кола.

— Бабата с такси се връща! —

викат в цялата махла.

В двора крекнаха кокошки —

пръснаха и те вестта

по градини и овошки,

по заглъхнали места.

Слезе бабата гърбата,

а в ушите й шуми,

сякаш че от небесата

в село тя се приземи…

Ти видя ли баба Таса?

Много жалко, че не си.

Вчера от града довтаса

баба Таса на такси!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.